Nuwe vlug vir sakelui tussen Kaapstad en Saldanhabaai | Netwerk24
Deur Jana Marx 30 Oktober 2019 20:13
20 minute. Dis hoe lank jy nou regstreeks van Kaapstad na Saldanhabaai kan vlieg as jy wil sake doen.
Die Kaapse en die Weskus-sakekamer het Dinsdagoggend Chamber Air se nooiensvlug op dié roete bekend gestel.
Chamber Air is nie 'n lugdiens nie, maar fasiliteer die besprekings, waarna vliegtuie op aanvraag voorsien word, sê Chamber Air op sy webblad. Chamber Air behoort aan die Kaapse sakekamer.
James Vos, burgemeesterskomiteelid vir ekonomiese geleenthede en batebestuur van die Kaapstad-metro, was Dinsdag self 'n gas op 'n klein Cessna 402-vliegtuig.
"Dit was 20 minute en toe is ons in Saldanhabaai," sê hy.
Volgens Chamber Air se webblad maak hy gebruik van huurvlugte. Net vlugte wat die maatskappy in elk geval onderneem, sal gevul word.
"Om reis en besigheid te vergemaklik, is die regte resep om gebiede ordentlik te bemark," sê Vos.
Volgens hom bring die vlug twee ekonomiese nodusse – Kaapstad se "groen tegnologie" en Saldanhabaai se sone vir swaar nywerheidsontwikkeling – nader aan mekaar.
Lede van die sakekamers kry 'n bietjie afslag. Retoervlugte sal dié sakemanne R2 999 uit die sak jaag en hulle mag 15 kg bagasie saamneem.
Jy kan selfs 'n hele vliegtuig bespreek. Dit hang egter weer eens af van die beskikbaarheid op die betrokke dag.